
REZUMAT 


Volumul de stilistică muzicală supus atenţiei cititorului, o 
apariţie rară în muzicologia românească a celei de-a doua 
jumătăţi a secolului XX, merită să fie reluat și privit critic acum, în condiţiile schimbărilor de 
paradigmă și a noilor perspective estetice asupra unei perioade deja încheiate, mult 
analizate, trecută prin proba timpului. Suntem siguri că părerile specialiștilor s-au nuanțat 
între timp, inclusiv cele ale autorului volumului, dar, în esenţă, informaţia, comentariile, 
exemplele oferite, corelaţiile, deschiderea către alte domenii, metodele analitice, puterea de 
persuasiune a expunerii, caracterul deschis al problematizării, toate acestea sunt pe deplin 
contemporane cu mentalitatea actuală, cerinţele, expectanţele noastre. Mai mult, volumul 
este vizionar, anticipând repunerea în circuitul valorilor muzicale a unei lucrări semnate de 
Enescu, Strigoii, compusă pe versurile lui Eminescu, și îl reconfirmă pe maestrul Cornel 
Ţăranu în poziţia de exeget enescian de primă mărime. 

Cuvinte-cheie: Cornel Ţăranu, stilistică muzicală, Debussy, Stravinski, Schönberg, Berg, 
Enescu 

1. Prolegomene 


Ideile care ne-au determinat să ne reîntoarcem atenţia spre un volum scris 
cu patru decenii în urmă pot fi detaliate în câteva planuri: 

a) Marii compozitorii contemporani sunt, prin formaţia lor, muzicologi 
redutabili și analişti rafinaţi ai creaţiei muzicale a secolelor XX-XXI; schimbarea 
paradigmelor analitice și noilemijloace de investigare au condus la necesitatea 
unor metodologii complexe, eliberate de terminologiile închistate în sensuri 
arbitrare, uneori intraductibile în alte limbi, şi de ţintele taxonomice predominate. 
Aşadar, apropierea de înțelegerea adâncă a fenomenului muzical este facilitată de 
acelecercetări care refac, în sens invers, drumul creaţiei. 

b) Maestrul Cornel Ţăranu este o personalitate aparte în cultura 
românească, cu o activitate de vârf care acoperă multiple domenii, ceea ce face 
dificilă încercarea de a cuprinde în câteva rânduri anvergura profilului său 
profesional și artistic. Notăm, succint, formarea sa profesională (compoziție cu 
Sigismund Toduţă, Nadia Boulanger și Olivier Messiaen, analize muzicale cu 
Gyorgy Ligeti, dirijat cu Bruno Maderna, pian cu Eliza Ciolan), activitatea 
creatoare care acoperă toate genurile muzicale şi este interpretată şi editată în 
multe părţi ale lumii, scrierile muzicologice despre creația contemporană, poziția 
de exeget al creaţiei enesciene, palmaresul dirijoral la pupitrul formaţiei Ars Nova, 
al cărei promotor este, premiile Uniunii Compozitorilor, organizaţie în cadrul 
căreia ocupă poziţia de vicepreședinte, premiile Academiei și premiul Fundației 
Koussewitzky, decoraţiile („Chevalier de l'Ordre des Arts et des Lettres” şi „Meritul 
Cultural” în grad de Mare Ofiţer), calitatea de membru titular al Academiei 
române. Acestei impresionante liste i se adaugă postura de profesor de compoziţie 
şi stilistică. În memoria discipolilor săi, printre care ne numărăm printre primii 
beneficiari ai disciplinei „stilistică muzicală”, Maestrul întruchipează figura 
eruditului, a nonconformistului, persoana neatinsă de ipocrizia unor vremuri 
cenușii, dar uneori mai productive decât se acceptă azi, spiritual, uneori ludic, dar 
extrem de sever cu propria persoană și cu cei din jur. 

c) Stilistica muzicală, sintagmă des întrebuințată în limbajul muzicienilor, 
permite înțelesuri multiple, corespunzătoare diferitelor niveluri de generalitate 
implicite. Din perspectivă analitică, după cum ne informează Adrian Pop, discipol 
al Maestrului, conceptul depășește dilema ariei de aplicare (cultură, epocă, 
grupare, creator sau lucrare) şi devine „modalitatea specifică de utilizare a unui 
limbaj”. lar volumul care a declanșat gândurile și comentariile de față excelează 
prin eficiența abordării. 

d) Actualitatea bibliografiei utilizate în cercetare este deseori confundată 
cu data publicării studiilor; în muzicologie, titlurile pot fi decantate în patru 
categorii, rezultatul axelor carteziene: bune vechi, bune recente, mai puţin bune 
vechi, mai puţin bune recente. Prejudecata legată de noutatea informațiilor, 

provenită din științele care își înlocuiesc periodic valorile și adevărurile, nu pare a 
funcţiona în domeniul artei şi esteticii, unde valorile nu se exclud, ci coexistă în 
plan diacronic. Cititorul tânăr, condiţionat subliminal de tehnicile de marketing, 
riscă să nu fie atras de conținuturi într-o primă instanţă, ci de modul de prezentare, 
mai ales în condiţiile abundenței de titluri ajunsă în pragul inflaţiei. Cei obișnuiți 
cu ascetismul cărților din trecut cunosc şi cauza, legată de tehnologia autohtonă a 
vremii, încă neatinsă de beneficiile domeniului IT. 

e) Mai rămâne de elucidat o enigmă: de ce volumul de față are menționat 
„Vol. I” (detaliu scos din titlul acestei prezentări)? La această întrebare vom 
răspunde la finalul excursului nostru. 


2. Volumul de stilistică muzicală 


Apărut sub egida Conservatorului de muzică „Gheorghe Dima” în anul 
1981, litografiat, şi considerat un „curs pentru secţiile de Compoziţie şi 
Muzicologie”, volumul își delimitează cu multă atenţie obiectivele încă din titlu, 
Elemente de stilistică muzicală, aşadar o abordare punctuală și nu exhaustivă a 
fenomenului investigat. 

Prefaţa (denumită „cuvânt înainte”, altă sintagmă căzută în dizgrație) este 
semnată de Sigismund Toduţă, care, cu multă luciditate, punctează evenimentele 
de referință ale primei jumătăţi a secolului trecut, pornind de la prima audiție a 
operei Pelléas et Mélisande de Debussy (1902), continuând cu lucrări de notorietate 
ale lui Richard Strauss, Schönberg, Bartok, Stravinski, Berg, pentru a încheia cu 
două prime audiții, a dramei lirice Oedip de Enescu (1936) şi a operei Mathis der 
Mahler de Hindemith (1938). 

Cuvintele elogioase ale lui Toduţă nu-l ocolesc pe autorul volumului, pe 
care-l consideră „un temeinic cunoscător al cuceririlor tehnice şi al orientărilor 
stilistice noi”, un „șlefuitor de diamante” care „alege fără a lua, cum grano salis, din 
vastul produs artistic [...] şi îl împărtășește studenţilor [...]”. Este reliefată 
„viziunea clară a esenţialului [...] care indică [...] semnificaţia estetică a 
fenomenului muzical”. Pentru cel care a fost maestrul maestrului, studiile analitice 
ale lui Cornel 'Țăranu dobândesc prin „proiectarea literară aleasă” și „elevata ținută 
universitară” toate „atributele superioare ale unui act de cultură”. 

Periplul stilistic debutează cu o Introducere amplă, în care autorul dezvoltă 
o teorie a sintagmei din titlu, ale cărei înţelesuri vehiculate („o lucrare, un autor, un 
interpret, un tip de scriitură, o formă, un gen, o epocă”) sunt îmbogăţite cu 
sensurile normative, potrivit cărora, în epocile trecute, abandonarea regulilor era 
„anarhică” iar „pluralitatea stilurilor individuale, ca și căutarea unui stil nou, 
reprobabile”. 

Observăm aici o manieră proprie de prezentare a informației. Deși nu 

există note de subsol, azi obligatorii (fapt foarte greu de realizat în condiţiile 
dactilografierii textului la mașina de scris), propriile opinii sunt deseori 
confruntate cu părerile unor autori de primă însemnătate, amintite ca într-o 
prelegere orală şi mai rar cu trimiteri exacte sau citate. Cornel Ţăranu precizează: 
„elementele de bibliografie sunt sugerate în text, ele pot fi continuate prin 
studierea uriașului material complementar vizând fenomene ca impresionismul 
sau expresionismul în celelalte arte.” lar „exemplele muzicale sunt gândite ca un 
incitant pentru analize individuale, ca un îndreptar de analize aplicabile apoi unor 
fenomene analoage [...] și nicidecum ca o epuizare exhaustivă a fenomenelor 
discutate”. Revenim, din nou, la postura eruditului, impecabilă și pragmatică. 

Definiţiile de dicționar sau ale literaţilor și lingviştilor, precum și 
explicaţiile etimologice, nu lipsesc. Termeni și sintagme precum „stilemă” sau 
„câmp stilistic” sunt explicate pentru clarificarea conceptelor de lucru, dar definiția 
lui Paul Valery pare a fi preferată: stilul este „un écart par rapport à une norme”. lar 
demonstrarea principiului enunțat ne poartă prin creația lui Mozart, Enescu, 
Debussy şi Webern, prilej pentru o primă concluzie: „o stilistică muzicală 
comparată rămâne de elaborat” și „ar avea ca obiect studiul sistematic al opoziţiei 
stilurilor considerate ca principiu generator al limbii muzicale și a revoluţiei sale.” 
În paranteză, ne gândim că doar o abordare statistică, deja posibilă în contextul 
emergenţei mijloacelor IT, ar putea rezolva o atare sarcină. De altfel, autorul 
recunoaște: „... o asemenea întreprindere ar avea de rezolvat dificultăți 
considerabile, dar ea n-ar fi decât preludiul necesar la o critică efectivă”. 

Introducerea își dezvăluie în continuare rolul de „curs de sinteză”, punând 
în discuţie termeni precum „impresionismul” și convergenţa limbajului poetic și 
plastic cu cel muzical în constituirea surselor de inspiraţie ale compozitorilor 
acestei perioade. Se articulează și metoda de analiză, pliată pe afirmaţia: 
„componentele unui stil muzical se alcătuiesc din parcurgerea unor trăsături 
caracteristice privind forma, elementele limbaj ca armonia, melodia, orchestraţia, 
elementele estetice”. Sunt invocate aici câteva elemente caracteristice ale stilului lui 
Debussy: forma deschisă, melodia fragmentată, antilirică, autonomia armoniei, 
ambiguitatea, polii tonali suspendaţi, acordurile-obiecte, gamele defective, 
pentatonia și influența Orientului, timbrurile pure (asociate culorilor pure din 
pictura impresionistă), fragmentarea timbrurilor, tăcerea ca element constructiv, 
jocul de pedale în redarea pianistică. Într-o permanentă deconstrucție a 
afirmațiilor, acestei  enumerări a  stilemelor debussyene i se refuză 
comprehensiunea apriorică, întrucât „numai contactul direct cu muzica poate 
deveni o cheie a înțelegerii acesteia”. 

Foarte interesantă este, de asemenea, relevarea metamorfozelor semantice 
pe care le-a suferit termenul „expresionism”, imaginat inițial ca o delimitare față de 
muzica cu program, fapt contrazis de unele lucrări sau tendinţe ale lui Schönberg. 
Hindemith sau Bartok. Invers, compozitorii „specialişti ai muzicii cu program”, 

precum Richard Strauss, își asumă limbajul expresionist în operele sale Salome şi 
Elektra. Ideea analizei comparate îl conduce pe autor şi la relevarea modului 
diferențiat în care Hindemith și Bartók sunt atrași de tendinţele neoclasice. lar 
pentru că „o exprimare actuală a termenului expresionist este foarte dificil de făcut”, 
deşi este vizibilă în partituri de Xenakis (Nuits) sau Penderecki (Threnii — în original 
Tren Ofiarom Hiroszimy), sprijinul în definirea termenului cercetat vine din 
literatură (Dan Grigorescu, Istoria unei generaţii pierdute — expresionismul), unde 
conceptul este definit ca „stare de spirit”, în deplină concordanţă cu atmosfera din 
tabloul lui Munch, Strigătul. Iar concluzia este aceasta: „nu atât aria stilistică este 
mai ușor de caracterizat, cât prezența unui anumit element psihologic 
caracteristic”. 

În finalul Introducerii este precizată concepția care stă la baza alcătuirii 
cursului și a ordonării studiilor, iar pentru fiecare dintre acestea sunt devoalate 
procedee şi scopuri bine definite, care pot ghida lectura cititorului avizat. Cu țelul 
declarat de „a dezvolta gustul pentru investigația individuală”, studiile prezentate 
(definite cu modestie drept „capitole de curs”) sunt concepute „ca niște vase 
comunicante care se condiționează reciproc şi se luminează, uneori în zone diferite 
de legătură posibilă”. 


3. Studiile 


Primul demers „propune o metodă de analiză paralelă”, aparent 
„arbitrară”, între două capodopere, enumerate în titlu: Pelléas în umbra lui Parsifal? 
Relaţia nevăzută dintre cele două lucrări — despărțite de două decenii — și dintre 
creatorii lor este prezentată cu rafinament și cu reliefarea unor detalii care feresc 
cititorul de capcana imaginilor stereotipe ale multor prezentări (prea) des 
vehiculate. Este interesantă și sugestivă implicarea în acest dialog stilistic şi a altor 
compozitori, precum Berg și Stravinski. 

Despre Debussy aflăm că era un bun cunoscător al creației wagneriene, 
dar, în ciuda faptului că avea „cuvinte aspre faţă de unele din procedeele acestuia”, 
considera unele lucrări ale lui Wagner ca fiind veritabile capodopere (de ex. Tristan 
şi Parsifal). „Sarcasmul” era îndreptat mai degrabă la adresa libretului și a 
procedeelor caduce, după cum scoate în evidenţă citatul cu aprecierile lui Debussy, 
referitoare la Tetralogie: „În mijlocul unor minute de plictiseală, unde într-adevăr 
nu mai ştii ce să crezi: e din cauza muzicii? e din cauza dramei? deodată ţâşnesc 
lucruri neuitat de frumoase care suprimă orice critică”. Comentariul caustic al 
analistului consideră a fi plauzibilă şi „teama [lui Debussy] de a nu cădea în umbra 
unui mare și strivitor exemplu”... 

Departe de a reproduce bogăţia de idei ale studiului, am încercat o succintă 
sinteză a paralelei stilistice dintre cele două opusuri: 

Parsifal Pelleas 
Esenţa „act crepuscular de adoraţie în | „o dramă a fricii și cruzimii, nu 
sine, ori  sublimare datorită | doar o edulcorată idilă suspendată 


condiţiilor teatrale ideale?” 


într-un timp incert” 


Timpul muzical 
și continuitatea 


prezentul implică trecutul, 
trecutul condiționează prezentul; 


țesătură extrem de strânsă a 


acţiunii şi reflecției; 


discursului lungi arcuri de timp; renunță la orice formă de 
muzical; esenţializare, unitatea de concepţie | ansamblu concertant, pentru a 
aspecte teatrale dusă la extrem condensa discursul muzical 
Laitmotivele nu sunt simple „semne de | manieră aproape “neglijentă' de 
circulaţie rutieră”; folosire a procedeului 
rol poetic, dramatic, structural; 
implică progresia dramatică; 
travaliul asupra motivului 
prezintă „supleţe variațională” 
Orchestraţia „sonorități orchestrale unice și | asemănările cu Parsifal sunt 
neprevăzute” (Debussy); aproape textuale 
continuum imaginar al timbrului 
Stilul „acordurile wagneriene nu devin | elemente latente de expresionism; 
în întregime inteligibile decât | surse din Wagner, deși a fost 
pornind de la materialul cel mai | folosit ca manifest agresiv al 
avansat al muzicii contemporane | antiwagnerismului; 
care a rupt continuitatea tranziţiei | unitate și seninătate sonoră; 
wagneriene” (Adorno) melodie „antilirică” (Debussy) 
Aprecieri [În Parsifal nu este prezentată o | „a deschis în Franţa 'era operei 


luptă în adevăratul sens al 


cuvântului între Bine și Rău, 
diatonic şi cromatic, consonant și 
disonant, ci 
zădărnicirea a ce este bun şi, în 
plus, demonstrarea că 


dintre ele este relativ.” |! 


sabotarea, 


fiecare 


moderne'; totuși, în grija de a rupe 
cu orice preț cu tradiţiile inerente 
teatrului liric, Debussy a lipsit în 
mod manifest Pelléas de 
posteritate” (J. Bourgeois); 

merite „de ordin expresiv (este 


sesizat fiecare cuvânt al textului)” 


Chiar dacă am inserat în tabel un citat 


sperăm că am păstrat spiritul deschis al autorului. 


străin de volumul analizat aici, 


Un al doilea studiu este dedicat tot gândirii creatoare a lui Debussy. Sub 


titlul Debussy şi procedeul duplicării, identificăm un alt reper analitic, cel 


structuralist al lui Nicolas Ruwet?, unul dintre contributorii la configurarea 


gramaticii generative. Pornind pe urmele analizei acestuia, se ajunge la concepția 


1 Arnold Whittall, Musical Style, în „The Wagner Compendium”, Edited by Barry Millington, Thames & 
Hudson Ltd, London, 1992, p. 260. 
2 Note sur les duplications dans l'œuvre de Claude Debussy, „Revue belge de Musicologie”, 16 (1962), pp. 


57-70. 

lui André Schaeffner, antropolog și etnomuzicolog, francez, care afirmă că această 
stilemă, reduplicarea fiecărui motiv, este „o manieră de a se deroba față de 
nedorita dezvoltare”. Dar, comentează Cornel Ţăranu, procedeul nu corespunde 
întru totul definiţiei autorului francez, căci, în concordanţă cu analiza lui Ruwet, 
procedeul nu constă doar în „dublarea sistematică a fiecărei fraze melodice”, ci în 
contextul mai larg al unor „forme multiple de repetiţii, care se situează la etaje 
diferite în structura lucrării şi care se întrepătrund mereu”. 

Analizele bazate pe aceste precepte au vizat mai multe lucrări ale lui 
Debussy, în tentativa de a stabili o tipologie a procedeului. De pildă, sunt 
identificate duplicări aplicate unui motiv scurt (Prélude à l'après-midi d'un faune, 
Nuages) sau pe o frază deja articulată (Reflets dans l'eau). 

Alte observații stilistice: 

- „duplicarea produce elemente variaționale subtile” care se prezintă „pe 

un fond identic”; 

- „una din funcţiile posibile [...] ar putea fi topirea într-un tot omogen a 

unor materiale în aparență foarte eterogene din punctul de vedere al 

modurilor, timbrurilor sau ritmurilor” (Pelléas); 

- duplicarea poate fi considerată „o transformare structurală a imitării, a 

repetării, corespunzând trecerii de la un stil orizontal la un stil vertical”; 

- alternanţa conduce la „o veritabilă dialectică a repetării şi a non- 

repetării”; 

În sfârşit, pe baza analizelor detaliate, sunt formulate concluziile finale: 
„...duplicarea la Debussy este altceva decât un procedeu mecanic sau un clișeu, un 
tip compozițional, care i-a fost reproșat până şi de Boulez”, ci „reprezintă cheia 
înţelegerii stilistice corecte a muzicii marelui compozitor francez”. 

O altă abordare analitică magistrală o găsim în capitolul intitulat Gândirea 
modală în Preludiile de Debussy. O prezentare sintetică a detaliilor oferite nu poate 
fi, însă, sumară, dată fiind abundența detaliilor. Sunt devoalate „influenţele, 
izvoarele și confluențele”, ordonate astfel: cultul pentru muzica claveciniștilor 
francezi, cunoașterea aprofundată a cântului gregorian, influenţa lui Mussorgski și 
a şcolii ruse, unele intonaţii de cabaret şi jazz, a căror utilizare reprezintă redarea 
ironiei în muzică. Acestor repere le sunt adăugate: stilul pianistic lisztian și 
intonaţiile „acide” ale lui Eric Satie. Pe parcursul analizei sunt menționați și 
„beneficiarii” tendinţelor stilistice promovate de Debussy: Stravinski, Bartok, 
Kodály, Messiaen și chiar Enescu (autorul vorbește despre „ramificații debussyste 
în creația enesciană”). Programatismul Preludiilor, prezentat aforistic şi în mod voit 
doar la finele lucrărilor, este divers, cuprinzând legende, scene de gen, personaje 
ale literaturii fantastice etc. Toate acestea sunt puse în evidenţă prin mijloace de 
expresie sugestive, dintre care notăm: limbajul armonic complex, pentatonia sau 
prepentatonia, hexafonia, polimodalismul, tipologia cadenţelor finale, evitarea 
caracterului funcţional şi utilizarea treptelor secundare, acordurile şi mixturile de 

cvarte, inserarea, tehnica de ostinato. Extrem de sugestivă este corelarea dintre 
procedeele de colorare modal-cromatică și pictura pointilistă. Este investigată și 
forma Preludiilor, care, sub aparenţa unor forme libere, se structurează în marea lor 
majoritate în tipologii tristrofice, cu o morfologie care evită construcțiile patrate, cu 
variații ritmice şi melodice, elemente de travaliu motivic, reprize dinamizate, unde 
„temele principale apar, deseori, spre sfârşitul reprizei, ca în creația bachiană”. lată 
motivele pentru care Debussy a fost denumit „poet al vagului sonor”, a cărui 
muzică se „picturalizează”, „aşa cum poezia, prin Verlaine şi Rimbaud, se 
muzicalizează”. Analiza oferă cititorului mai mult decât promite titlul. 

După cele trei studii despre creaţia lui Debussy, urmează un demers care 
are drept subiect opera lui Stravinski, Oedipus Rex. Stabilind aprioric câteva 
coordonate stilistice, printre care „concepţia de artă prin artizanat” şi „veracitatea 
universală”, autorul constată că „Stravinski e imposibil de clasificat în vreunul din 
curentele mari ale epocii”. În detaliu însă, constată poziţia sa „declarat 
antiromantică”, punctul de pornire „urmaș sclipitor al lui Rimski-Korsakov”, 
particularităţile „perioadei ruse” și a celei „neobaroce sau neoclasice”, atracţia faţă 
de grotesc şi de umorul amar. Sursele literare sunt la fel de diverse: „folclorul ritual 
ancestral, basmul rus sau cele ale lui Andersen, lirica japoneză, legendele biblice, 
textele poeţilor englezi din secolul al XVI-lea, poezia modernă”. Toate acestea 
conduc argumentaţia la o primă concluzie: compozitorul rus „a realizat una dintre 
cele mai grandioase sinteze ale culturii muzicale universale”. Din perspectivă 
estetică, poate că prea des invocata afirmaţie a lui Stravinski — „muzica nu exprimă 
nimic” — este scoasă din context, dar faţă în față cu aceste idei, potrivit cărora 
imaginile și sentimentele trezite în auditor sunt independente de intențiile 
autorului, iar punctul de plecare al lucrărilor este doar un element „artizanal” 
(sunt menţionate aici: „o cutare geometrie a alfabetului japonez, cutare sonoritate a 
unui vers marmorean, scandat într-un anumit fel”), Cornel Ţăranu pune la îndoială 
spusele: „este sincer compozitorul când face asemenea afirmaţii?” lar întrebarea 
rămâne retorică: „greu de spus”... 

Interesante sunt referirile la ilustrele colaborări și prietenii ale lui 
Stravinski cu Picasso („e tentantă paralela” dintre compozitor și pictor, constată 
analistul) şi Jean Cocteau (autorul libretului pentru Oedipus-Rex). De altfel, 
Stravinski a mai fost protagonistul unei comparații, cea cu Schönberg, menţionată 
în text. 

Relevante sunt amănuntele referitoare la indicaţiile lui Stravinski despre 
regia lucrării sale, imaginate în limitele de gen ale operei. Azi, marile dicționare, 
printre care New Grove, au adoptat formula „operă-oratoriu”, în consens cu felul 
realizărilor scenice. 

Analiza amănunţită a lucrării este finalizată cu prezentarea procedeelor 
utilizate „pe coordonate neobaroce”: basso continuo, ritmizările unor acorduri, 
heterofonia, ostinato-ul, modalismul diatonic, absența unei motivici (cu excepţia 

Jocastei și a Mesagerului), tipologiile de formă tristrofică (aria da capo) sau de 
rondo, polifonia liberă sau imitativ-canonică (cu „aparenţe fugate”) şi armonia 
modal diatonică, cromatizată în actul II. lar din întregul discurs, sunt menţionate 
orchestraţia, care „compensează unele uscăciuni de limbaj”, și corul, personajul cel 
mai reușit, „martor imparţial [...] al unei drame zguduitoare”. 

Arnold Schönberg, Moses und Aron oferă prilejul unor „reflecţii la un prim 
contact” cu această operă gândită inițial ca oratoriu, dar rămasă neterminată. 
Pledoaria este dusă pe două planuri, pe de o parte fiind analizat stilul 
compozitorului — studiul de caz fiind această operă impregnată cu simboluri, al 
cărei subiect biblic a permis comparaţia cu nuvela Das Gesetz („Legea”) de Thomas 
Mann - iar în subsidiar devenind o expunere motivantă despre tehnica 
dodecafonică, apreciată drept „ermetică, perceptibilă doar de elita muzicală”, „o 
nouă viziune asupra muzicii”, „o dominație asupra formei”. Citarea cuvintelor lui 
Schönberg confirmă ipotezele: „mijloacele individuale de expresie muzicală nu au 
o rațiune de a fi decât atunci când întrebuinţarea lor este condusă printr-o metodă 
la fel de perceptibilă și apreciabilă cum sunt legile naturii”. 

Opera Moses und Aron, din care au fost terminate două acte — cel de-al 
treilea rămânând la stadiul unei pagini de libret și a unor schiţe — a fost considerată 
ca fiind „nonexecutabilă”, dar, ne dezvăluie autorul studiului, reprezintă 
„antinomia dintre spirit şi materie, între cuvânt şi gândire, între credință şi 
îndoială, între cunoaştere și incomprehensibil, între caducitatea existenței și 
absolutul existenţei infinite...” Este supusă analizei ritmica schânbergiană, cu o 
voltă sugestivă prin tâlcul definiţiilor date ritmului de către Matila Ghyka sau 
James Joyce, iar apendix-ul menţionează timbralitatea remarcabilă aferentă 
conceptului imaginat de compozitor, Klangfarbenmelodie, care permite o retorică 
legătură, de tip anadiplosis, cu studiul următor. 

Klangfarben şi Sprechgesang, aşa este intitulat acest demers, care porneşte cu 
o incursiune prin istoria emancipării timbrului în creația muzicală, de la Berlioz la 
Tratatul de armonie a lui Schönberg şi neînţeleasa, pe atunci, lucrare intitulată cu 
sensuri programatice Farben (nr. 3 din op. 16). Nu lipsesc din analiză nici replicile 
lui Webern, cu 5 piese pentru orchestră op. 10, şi Berg, cu Wozzeck, în special scena a 
patra din actul III, a cărei orchestrație a fost mult apreciată de Pierre Boulez. 

Cel de-al doilea concept, Sprechgesang, este explicat în contextul esteticii 
celei de-a doua şcoli vieneze, dar găsim și aici aceeaşi tehnică a anticipării temelor 
de cercetare, tehnica fiind proprie unei lucrări enesciene care va face obiectul 
capitolului final al volumului. 

Un ultim studiu dedicat noii școli vieneze este cel care îl evocă pe Alban 
Berg în lumina a două capodopere. De fapt, textul abundă în referinţe stilistice 
despre toate lucrările importante ale compozitorului, dar accentul este pus pe Fünf 
Orchesterlieder nach Ansichtskarten-Texten von Peter Altenberg op. 4 (1912), denumite 
pe scurt Altenberg Lieder, şi opera Lulu (finalizată în 1935). Punctul de plecare a 

investigării primului opus este ritmica, „un domeniu în care Berg este mult în 
avans față de profesorul său”. Se vorbeşte aici de straturile de ostinato, de 
„seria-pâlnie” şi tema Passacagliei finale (Hier ist Friede), anticipată metonimic în 
chiar primul lied. În ceea ce priveşte opera, după aprecierile lui Adorno și Boulez, 
sunt inserate comentarii sugestive despre declamaţie, elementele parodice, 
declamaţia ritmică, tehnica serială, „obsesia sintezei muzicale dramatice” și, mai 
ales, elementele de scriitură și formele pasibile de interpretare semiotică: 
monoritmica este semnul morții, sonata face trimitere la opoziţia dintre personaje, 
canonul semnifică „paralelismul” acestora, în timp ce variaţiunile invocă 
ambiguitatea. 
Studiul care încheie volumul de față este intitulat Interferenţe stilistice în 
Strigoii de George Enescu, un oratoriu scris pe versurile lui Eminescu, şi debutează 
cu o confesiune legată de modalitatea prin care autorul a intrat în posesia 
fotocopiei manuscrisului enescian, prin bunăvoința directorului de atunci al 
Muzeului Enescu, Romeo Drăghici. Primele preocupări pentru această inedită 
lucrare s-au materializat printr-un studiu publicat în revista Muzica, cu opt ani 
înainte de scrierea acestui volum de stilistică.! Aflat între „fireasca rezervă faţă de 
lucrările ocazionale” — după cum se exprima Pascal Bentoiu, citat în lucrare — și 
intuirea geniului creator, Cornel Ţăranu a realizat sisifica muncă de descifrare și 
reconstituire „arheologică” a manuscrisului. Constatările care au rezultat din 
laborioasa activitate pot fi rezumate astfel: 
- este pus pe muzică întregul text eminescian, drept care „dramaturgia 
oratoriului [...] coincide cu libretul”; 
- manuscrisul poemului-oratoriu, conceput în 1916, permite o estimare a 
duratei sale (aprox. 30 de minute), are „o primă redactare, sumară și 
cvasistenografică”, sub forma unui extras pe două portative, cu text, rare 
notații de orchestrație sau dinamică, dar şi o primă transcriere mult mai 
detaliată, ceea ce a permis reconstituirea fără compromisuri; 
- elementele stilistice identificate sunt: atmosfera arhaică, țesătura 
polifonică fugat-imitativă, suprapunerea peste stratul de stabilitate modal- 
pentatonică (asemănător cu soluţiile lui Schönberg, Bartok și Stravinski) a 
unuia de instabilitate cromatică și ritmică (tipică Romantismului târziu), 
apelul la Sprechgesang, laitmotive şi laitacorduri care amintesc de Scriabin, 
scurte ostinato-uri, largi arcuiri de fraze, formule şi intervale „specifice” 
(cromatismul întors, saltul de nonă mică descendentă), armonii plutitoare, 
fantezia variațională; 
- există o posibilă paralelă Enescu-Berg, cu puncte comune, prieteni 
comuni (Zemlinski) şi diferenţe: libertatea improvizatorică versus rigoarea 
constructivă; 


1 Enescu în lumina unei lucrări necunoscute: Strigoii, după Eminescu, în: „Muzica”, Bucureşti, nr. 1, 1972. 

- din perspectiva „coeficientului de discreţie”, poate fi identificată o 
corespondenţă între fugato-ul din primele pagini din Strigoii şi partea a 
treia din Octandre de Varèse, „desigur, la alți parametri stilistici”; 

- cele circa 60 de pagini ale manuscrisului în varianta transcrisă (voci și 

pian) s-ar amplifica, în transpunere orchestrală, la peste 200-220 de pagini 

de orchestrat (!). 

Cornel Ţăranu afirmă: oratoriul Strigoii este „o genială prevestire a lui 
Oedipe”, iar „datoria noastră este să salvăm ceea ce rămâne”. Există speranța unei 
„fericite orchestrări” a manuscrisului reconstituit, „dar cine dintre noi e în stare să- 
şi asume o asemenea strivitoare răspundere?” 


4. Ultima verba 


Textul cursului de stilistică muzicală se opreşte aici, cu această retorică 
întrebare. Gândurile de împlinire a intenţiilor au continuat însă, iar manuscrisul 
reconstituit i-a fost înmânat compozitorului Sabin Păutza, care a realizat 
orchestraţia oratoriului. Lucrarea a fost interpretată și înregistrată, în 2017, de către 
Rundfunk-Sinfonieorchester Berlin, cu Gabriel Bebeşelea la pupitru și interpreţi 
români (Alin Anca, Rodica Vica, Tiberius Simu, Bogdan Baciu), rezultatul fiind 
unul de excepţională calitate. În bookletul CD-ului, Cornel Ţăranu scrie: „După 
versiunea cu voce și pian din anii 70 şi 80 a soliștilor ansamblului Ars Nova cu 
subsemnatul la pian, avem acum o orchestrare a lucrării realizată cu multă 
dedicare și competență de compozitorul Sabin Păutza, pe deplin familiarizat cu 
lucrările lui Enescu deoarece pe unele dintre ele le-a și orchestrat anterior. Strigoii 
este în sfârșit disponibilă”. 

Valoarea se regăseşte aici în toate momentele acestei succesiuni a unor 
înalte acte de cultură: fericita confluență Eminescu — Enescu, reconstituirea și apoi 
orchestrarea partiturii, interpretarea de excepţie, și — important și relevant — nivelul 
elevat al volumului Elemente de stilistică muzicală. 

A mai rămas de răspuns la întrebarea din Prolegomene: deși amintitul 
volum al doilea ar putea fi echivalat cu suma interpretărilor Ars Novei, cu creația 
maestrului clujean, s-ar putea substitui preocupărilor sale didactice, considerăm că 
interpretarea cea mai corectă este cea a complementarităţii teoriei cu practica, 
partea succedentă a cercetării stilistice fiind reușita reconstituirii și promovării unei 
creații de geniu. 

